Ir-residenti tal-Iklin qed igawdu minn toroq ġodda u tajbin li saru fl-aħħar tliet snin mill-Kunsill Lokali mmexxi mill-Partit Nazzjonalista. Din hija differenza waħda biss li Kunsill Lokali mmexxi mill-Partit Nazzjonalista kien kapaċi jagħmel. F'konferenza tal-aħbarijiet fi Triq Geronimo Abos fl-Iklin, waħda mit-toroq li saru fl-aħħar tliet snin, il-Viċi Kap tal-Partit Nazzjonalista għall-Ħidma fil-Partit ta ħarsa lejn id-differenza li għamel il-Partit Nazzjonalista fl-aħħar tliet snin fl-Iklin. Beppe Fenech Adami spjega kif anke l-fondi tal-Unjoni Ewropea kienu importanti fil-ħidma tal-Kunsill Lokali tal-Iklin. Fil-fatt, b'dawn il-fondi, sar ħitan tas-sejjieħ madwar il-kampanja fl-Iklin, kif ukoll saru żewġ proġetti fi Triq Patri Marjanu Vella u Triq il-Wied. Il-Viċi Kap tal-Partit Nazzjonalista ta ħarsa wkoll lejn id-diversi xogħlijiet li saru fuq bankini kif ukoll fuq toroq fil-lokalità tal-Iklin. Fost dawn wieħed isib Triq Patri Marjanu Vella, Triq il-Klin, Triq Ċensu Busuttil, Parti minn Triq S. Erardi, Parti minn Triq il-Wied, Triq in-Namur, Parti minn Pjazza Ninu Cremona, Patri minn Triq Geronimo Abos, Parti minn Triq il-Mużika, kif ukoll Parti minn Triq Ġuże' Ellul Mercer. Is-suċċess ta' Kunsill Lokali, qal Beppe Fenech Adami, jitkejjel meta jkollok numru kbir ta' gruppi u għaqdiet li jipparteċipaw fl-attivitajiet organizzati mill-Kunsill. Hekk ġara f'Festa Fjuri, fejn minbarra l-għaqdiet tal-lokalità, pparteċipaw ukoll il-Knisja, l-Iklin Scout Group kif ukoll l-Lija-Iklin Football Nursery. Minn naħa tiegħu, l-Kelliem tal-Kunsilli Lokali, ż-Żgħażagħ u l-Isport David Agius irringrazzja lill-Kunsilliera attwali kif ukoll liż-żewġ kandidati żgħażagħ li huma ġodda u awgura li Kunsill Lokali ġdid ikompli jibni fuq dak ta' qablu, jiġifieri li jagħmel differenza fil-ħajja tar-residenti tal-Iklin. Preżenti għall-konferenza tal-aħbarijiet kien hemm is-Sindku tal-Iklin Anthony Dalli kif ukoll il-kandidati tal-Partit Nazzjonalista għall-elezzjoni tal-Kunsill Lokali.
Toroq ġodda u tajbin jagħmlu differenza għar-residenti tal-Iklin.